b'\n_START_ARTICLE_\nKorean tasavallan historia\n_START_PARAGRAPH_\nKorean tasavalta eli Etel\xc3\xa4-Korea syntyi toisen maailmansodan j\xc3\xa4lkeen miehitysvy\xc3\xb6hykkeiden jaon seurauksena. Japani oli hallinnut Koreaa siirtomaanaan vuosina 1910\xe2\x80\x931945, mutta joutui aseleposopimuksessa luopumaan maan hallinnasta.\n_START_SECTION_\nKorean tasavallan synty\n_START_PARAGRAPH_\n38. leveyspiirin etel\xc3\xa4puolisesta Koreasta tuli Yhdysvaltain miehitysvy\xc3\xb6hyke ja pohjoispuolesta Neuvostoliiton. Huolimatta Kairon konferenssissa annetuista lupauksista itsen\xc3\xa4isest\xc3\xa4 ja yhten\xc3\xa4isest\xc3\xa4 Koreasta, miehitysvy\xc3\xb6hykkeille perustettiin vuonna 1948 kaksi erillist\xc3\xa4 hallitusta \xe2\x80\x93 etel\xc3\xa4\xc3\xa4n Korean tasavalta ja pohjoiseen Korean demokraattinen kansantasavalta.\n_START_SECTION_\nEnsimm\xc3\xa4inen ja toinen tasavalta 1953\xe2\x80\x931961\n_START_PARAGRAPH_\nSodan j\xc3\xa4lkeen presidentti Syngman Rheen hallinto sai yh\xc3\xa4 autoritaarisempia piirteit\xc3\xa4. Rheen kaaduttua opiskelijavetoisessa huhtikuun vallankumouksessa vuonna 1960 maan politiikassa seurasi lyhytaikainen demokraattisten uudistusten kausi.\n_START_SECTION_\nSotilashallinnon aika 1961\xe2\x80\x931987\n_START_PARAGRAPH_\n16. toukokuuta 1961 kenraalimajuri Park Chung Heen johtamat sotilaat kaappasivat vallan. Seuranneella vuoteen 1979 kest\xc3\xa4neell\xc3\xa4 Parkin presidenttikaudella nopeaa vientivetoista talouskasvua s\xc3\xa4esti vakava poliittinen sorto. Park joutui lopulta murhatuksi vuonna 1979 ja pian t\xc3\xa4m\xc3\xa4n j\xc3\xa4lkeen valtaan nousi uudella sotilaskaappauksella Chun Doo-hwan._NEWLINE_Chunin valtaannousu sai aikaan laajalle levinneit\xc3\xa4 mielenosoituksia, jotka tukahdutettiin verisesti Gwangjun veril\xc3\xb6ylyss\xc3\xa4 vuonna 1980. Tapausta seurasi kuitenkin demokratialiikkeen nousu, ja Chun joutui taipumaan demokraattisiin uudistuksiin ja vapaisiin vaaleihin vuonna 1987.\n_START_SECTION_\nDemokratisoituminen \xe2\x80\x93 kuudes tasavalta\n_START_PARAGRAPH_\nChunin seuraajaksi nousi vaaleissa h\xc3\xa4nen l\xc3\xa4heinen avustajansa Roh Tae-woo, joka astui virkaansa 1988. Samana vuonna Soul is\xc3\xa4nn\xc3\xb6i kes\xc3\xa4olympialaisia. Vuonna 1993 maa sai vuosikymmeniin ensimm\xc3\xa4isen siviilipresidenttins\xc3\xa4 Kim Young-samin noustessa Etel\xc3\xa4-Korean johtoon._NEWLINE_Vuonna 1996 Etel\xc3\xa4-Koreasta tuli OECD:n j\xc3\xa4sen. Vuoden 1997 Aasian talouskriisin aiheuttamasta takaiskusta huolimatta maa nousi nopeasti maailman suurimpien talousmahtien joukkoon. Nyky\xc3\xa4\xc3\xa4n Etel\xc3\xa4-Korean elintaso on monien L\xc3\xa4nsi-Euroopan maiden tasolla. Kes\xc3\xa4kuussa 2000 osana presidentti Kim Dae Jungin auringonpaistepolitiikkaa Pohjois-Korean p\xc3\xa4\xc3\xa4kaupungissa Pjongjangissa pidettiin historiallinen Etel\xc3\xa4- ja Pohjois-Korean v\xc3\xa4linen huippukokous. Samana vuonna Kim voitti Nobelin rauhanpalkinnon ty\xc3\xb6st\xc3\xa4\xc3\xa4n demokratian ja ihmisoikeuksien sek\xc3\xa4 Koreoiden v\xc3\xa4lisen sovitteluty\xc3\xb6n parissa. Vuonna 2002 presidentiksi valittiin Roh Moo-hyun.'